## Odluka o osnivanju Koordinacijskog povjerenstva za pripremu programskih dokumenata za financijsko razdoblje Europske unije 2014. - 2020. i određivanju odgovornosti i zadataka tijela uključenih u rad Koordinacijskog povjerenstva

### NN 102/2012 (12.9.2012.), Odluka o osnivanju Koordinacijskog povjerenstva za pripremu programskih dokumenata za financijsko razdoblje Europske unije 2014. - 2020. i određivanju odgovornosti i zadataka tijela uključenih u rad Koordinacijskog povjerenstva

VLADA REPUBLIKE HRVATSKE

2240

Na temelju članka 24. stavka 3. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 6. rujna 2012. godine donijela

ODLUKU

O OSNIVANJU KOORDINACIJSKOG POVJERENSTVA ZA PRIPREMU PROGRAMSKIH DOKUMENATA ZA FINANCIJSKO RAZDOBLJE EUROPSKE UNIJE 2014. – 2020. I ODREĐIVANJU ODGOVORNOSTI I ZADATAKA TIJELA UKLJUČENIH U RAD KOORDINACIJSKOG POVJERENSTVA

I.

Ovom Odlukom se osniva Koordinacijsko povjerenstvo za pripremu programskih dokumenata za financijsko razdoblje Europske unije 2014. – 2020. (u daljnjem tekstu: Koordinacijsko povjerenstvo).

Odlukom se određuju odgovornosti i zadaci tijela uključenih u rad Koordinacijskog povjerenstva.

II.

Tijela uključena u proces pripreme programskih dokumenata za financijsko razdoblje Europske unije 2014. – 2020. su sva ministarstva, kao nositelji nacionalnih politika, Ured Predsjednika Vlade Republike Hrvatske i druga tijela i pravne osobe koje obavljaju javne ovlasti.

Ministarstvo regionalnoga razvoja i fondova Europske unije (u daljnjem tekstu: MRRFEU) odgovorno je za organizaciju i koordinaciju procesa pripreme programskih dokumenata za financijsko razdoblje Europske unije 2014 .– 2020.

III.

Koordinacijskim povjerenstvom predsjeda predstavnik MRRFEU-a, kao koordinator procesa pripreme za financijsko razdoblje Europske unije 2014. – 2020.

Članovi Koordinacijskog povjerenstva su po jedan predstavnik:

– Ministarstva branitelja

– Ministarstva financija

– Ministarstva gospodarstva

– Ministarstva graditeljstva i prostornoga uređenja

– Ministarstva kulture

– Ministarstva obrane

– Ministarstva poduzetništva i obrta

– Ministarstva poljoprivrede

– Ministarstva pomorstva, prometa i infrastrukture

– Ministarstva pravosuđa

– Ministarstva rada i mirovinskoga sustava

– Ministarstva regionalnoga razvoja i fondova Europske unije

– Ministarstva socijalne politike i mladih

– Ministarstva turizma

– Ministarstva unutarnjih poslova

– Ministarstva uprave

– Ministarstva vanjskih i europskih poslova

– Ministarstva zaštite okoliša i prirode

– Ministarstva zdravlja

– Ministarstva znanosti, obrazovanja i sporta

– Ureda predsjednika Vlade Republike Hrvatske.

Uprava za strateško planiranje pri MRRFEU obavlja administrativne i tehničke poslove Koordinacijskog povjerenstva.

IV.

Članovi Koordinacijskog povjerenstva imenuju se iz reda državnih dužnosnika.

Koordinacijsko povjerenstvo obavlja sljedeće zadatke:

1. uspostavlja tematske radne skupine za izradu programskih dokumenata, koordinira i nadzire njihov rad, te imenuje voditelje tematskih radnih skupina;

2. definira pravila i procedure rada tematskih radnih skupina;

3. analizira prijedloge tematskih radnih skupina i iznosi prijedloge za poboljšanje istih;

4. usuglašava i odobrava prijedloge nacrta programskih dokumenata prije njihovog podnošenja Vladi Republike Hrvatske i upućivanja Europskoj komisiji.

V.

Tijela iz točke III. stavka 2. ove Odluke obvezna su:

1. u roku 15 dana od dana donošenja ove Odluke imenovati predstavnika u Koordinacijsko povjerenstvo i o tom imenovanju obavijestiti MRRFEU;

2. osigurati da se o odlukama Koordinacijskog povjerenstva informiraju svoje nadležne ustrojstvene jedinice unutar dotičnog tijela;

3. davati prijedloge za sadržaj programskih dokumenata i obavljati ostale aktivnosti u sklopu procesa programiranja;

4. izvještavati MRRFEU o nacionalnim i strateškim dokumentima i programima Europske unijeU iz njihove nadležnosti;

5. po potrebi, u području svoje nadležnosti u svoj rad uključivati i druga tijela i pravne osobe koje obavljaju javne ovlasti.

VI.

Ova Odluka stupa na snagu osmoga dana od dana objave u »Narodnim novinama«.

Klasa: 910-04/12-05/21

Urbroj: 5030125-12-1

Zagreb, 6. rujna 2012.

Predsjednik

Zoran Milanović, v. r.

Odluka, NN 102/2012-2240